《深自妇氏归侍》
宋代·陈著

我生贫非穷，有子环我膝。
深汝实居长，何可去顷刻。
顾从百里外，赘滞日复日。
事有不得已，我心常壹郁。
昨朝乌鹊喜，夜得归端的。
瀹洵急迎路，呼镫走奴卒。
归儿如犹子，先跳门限出。
女润卧东床，方困寒痰塞。
忽闻兄到家，夙恙一笑失。
骨肉恩爱重，此归真药石。
春风花气香，今夕是何夕。
酌汝一杯酒，听我言历历。
我老不任事，干蛊汝宜力。
汝母且多病，佐馈妇之职。
三弟要读书，惟汝身励率。
妹笄何以嫁，汝亦当纖悉。
如此复如此，汝坐能安席。
汝今虽有妇，未归未为毕。
而况危乱世，离别重凄恻。
一家得团栾，荼苦甘于蜜。
归来早归来，我年七十一。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。